

**"Экономиканы одан әрі тұрақтандыру жөніндегі шаралар туралы" Қазақстан Республикасының Президенті Жарлығының жобасы туралы**

Қазақстан Республикасы Үкіметінің 2020 жылғы 16 наурыздағы № 112 қаулысы

      Қазақстан Республикасының Үкіметі **ҚАУЛЫ ЕТЕДІ:**

      "Экономиканы одан әрі тұрақтандыру жөніндегі шаралар туралы" Қазақстан Республикасының Президенті Жарлығының жобасы Қазақстан Республикасы Президентінің қарауына енгізілсін.

|  |  |
| --- | --- |
| *Қазақстан Республикасының* *Премьер-Министрі* | *А. Мамин* |

**Экономиканы одан әрі тұрақтандыру жөніндегі шаралар туралы**

      Қазақстан Республикасының Конституциясы 44-бабының 16) тармақшасына, "Қазақстан Республикасының Президенті туралы" 1995 жылғы 26 желтоқсандағы Қазақстан Республикасының Конституциялық заңына сәйкес **ҚАУЛЫ ЕТЕМІН:**

      1. Қазақстан Республикасының Үкіметі:

      1) ағымдағы қаржы жылы салық төлеушілердің жекелеген санаттары үшін салық мөлшерлемелерін, салық базасын, салық салу объектілерін, салықтық кезеңді айқындау және салықтық міндеттемелерді орындау тәртібін айқындауға;

      2) шекті тарифтер мен азық-түлік тауарларына және халықтың үзіліссіз тыныс-тіршілігі мен экономика үшін қажетті басқа тауарларға баға белгілеуге;

      3) мемлекеттік бюджетті қалыптастырудың, нақтылаудың және атқарудың ерекше тәртібін айқындауға құқылы деп белгіленсін.

      2. Дағдарысты жағдайлар кезеңіне бір кезден мемлекеттік сатып алудың арнайы тәртібі белгіленсін.

      3. Қазақстан Республикасының Үкіметі:

      1) орталық мемлекеттік және жергілікті атқарушы органдардың бір көзден алу тәсілімен мемлекеттік сатып алу жөніндегі өтінімдерін қарауды:

      2) тауарларды, жұмыстарды, көрсетілетін қызметтерді бір көзден алу тәсілімен мемлекеттік сатып алу шеңберінде сатып алатын тұлғаларды айқындау туралы шешім қабылдауды;

      3) бір көзден алу тәсілімен мемлекеттік сатып алудың арнайы тәртібін айқындауды қамтамасыз етсін.

      4. Осы Жарлық қол қойылған күнінен бастап қолданысқа енгізіледі.

|  |  |
| --- | --- |
| *Қазақстан Республикасының* *Президенті* | *Қ.Тоқаев* |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК